Følgebrev til forskrift om gebyrer for saksbehandling og kontroll etter forurensningsregelverket, Brønnøy kommune, Nordland fylke
Brønnøy kommune legger med dette forslag til forskrift om gebyrer for saksbehandling og kontroll etter forurensningsregelverket ut på høring. Frist for innsending av uttalelser er satt til 11. 01.2027.
Høringssvar kan sendes til postmottak@bronnoy.kommune.no, eller til Brønnøy kommune, Sivert Nielsens gt. 24, 8905 Brønnøysund.
Forskriftens formål og virkeområde
Forskriften har som formål å gi kommunen hjemmel til å dekke kostnadene ved saksbehandling, tilsyn og kontroll som kommunen har som forurensningsmyndighet etter forurensningsloven, forurensningsforskriften, forskrift om kommunens myndighet etter forurensningsloven og forskrift om forbud mot bruk av mineralolje til oppvarming av bygninger og fossil gass til byggvarme.
Forskriften omfatter forhold der kommunen er forurensningsmyndighet etter forurensningsforskriften kapittel 2, 7, 12, 13, 15 og 15A, forskrift om kommunens myndighet etter forurensningsloven § 6 bokstav a og forskrift om forbud mot bruk av mineralolje til oppvarming av bygninger og fossil gass til byggvarme. Kommunen skal også føre tilsyn med at bestemmelser og vedtak som er fattet, følges.
Forskriften omfatter gebyr for saksbehandling, tilsyn og kontroll med:
· Opprydding i forurenset grunn ved bygge- og gravearbeid
· Lokal luftkvalitet
· Utslipp av sanitært avløpsvann fra bolighus, hytter og lignende
· Utslipp av kommunalt avløpsvann fra mindre tettbebyggelser
· Utslipp/påslipp av oljeholdig avløpsvann
· Påslipp av fettholdig avløpsvann
· Forbud mot bruk av mineralolje til oppvarming av bygninger
· Besitter av næringsavfall
Sentrale bestemmelser om gebyrer og selvkostberegning
Kommuneloven § 15-1 fastslår at samlet selvkost for en tjeneste skal tilsvare merkostnaden ved å yte tjenesten. Etter forurensningsloven § 52 a kan forurensningsmyndigheten gi forskrift om gebyrer for behandling av tillatelser og for kontrolltiltak. Forurensningsforskriften §§ 2-12, 7-3 og 11-4, forskrift om kommunens myndighet etter forurensningsloven § 6 og forskrift om forbud mot bruk av mineralolje til oppvarming av bygninger og fossil gass til byggvarme § 11 gir kommunen myndighet til å fastsette slike gebyrer, og gebyrene skal samlet ikke overstige kommunens kostnader ved saksbehandlingen eller kontrollordningen. Rammene for gebyrene må fastsettes i lokal forskrift.
Gebyrinntektene kan finansiere alle nødvendige kostnader tilknyttet gebyrområdet, for eksempel:
· Lønnskostnader til ansatte som jobber med tilsyns- og kontrollordningen
· Lønnskostnader til ansatte som arbeider med saksbehandling av nye utslippstillatelser og endringstillatelser
· Nødvendige lisenser/programvare
· Analysekostnader
· Kurs/opplæring
· Kjøretøy. Kjøp eller leasing av kjøretøy som kan brukes til tilsynsordningen
· Arbeidsklær og annet nødvendig utstyr
Ved beregning av selvkost skal forskrift om beregning av samlet selvkost for kommunale og fylkeskommunale gebyrer (selvkostforskriften) legges til grunn. Et overskudd i det enkelte år skal avsettes til et selvkostfond og føres tilbake til gebyrbetalerne i form av lavere gebyrer senest i det femte året etter at overskuddet oppsto. Tilsvarende kan et underskudd dekkes inn gjennom gebyrene i løpet av de fem påfølgende årene. Gebyrene kan ikke brukes til å finansiere andre deler av kommunens drift.
Dagens praksis
Brønnøy kommune har i dag gebyr for saksbehandling av utslippssøknader i kapittel F i forskrift 21. februar 2024 nr. 590 om gebyr for plan, byggesak, oppmåling, seksjonering, utslipp og konsesjonsbehandling, Brønnøy kommune, Nordland. Kapittelet omfatter gebyr for søknad om utslippstillatelse, søknad om omgjøring av utslippstillatelse og melding etter lokal forskrift, differensiert etter anleggsstørrelse.
Kommunen har i dag ikke hjemmel til å kreve årlige kontroll-/tilsynsgebyr etter forurensningsforskriften kapittel 12, 13, 15 og 15A. Kommunen har heller ikke gebyrsatser for saksbehandling og kontroll etter forurensningsforskriften kapittel 2 og 7, for tilsyn med besitter av næringsavfall eller for tilsyn med forbudet mot fyring med mineralolje.
Kommunen har som mål å få på plass en ressurs som driver tilsyn fra 2027. Den nye forskriften skal sikre at kommunens arbeid som forurensningsmyndighet kan finansieres gjennom gebyrer etter selvkostprinsippet. 
Gebyrer i ny forskrift
I ny forskrift omhandler §§ 1-3 til 1-10 generelle bestemmelser og overordnede regler som gjelder for kapittel 2 til 9 i forskriften, blant annet gebyrplikt, gebyrfritak, innkreving, klage, tilleggsgebyr ved mangelfull søknad og gebyr ved avsluttet sak før vedtak.
I gebyrforskriften har kapittel 2 og kapittel 4 til 7 en todelt inndeling. Det vil si at tiltakshaver betaler både gebyr for saksbehandling og gebyr for kontroll/tilsyn. Gebyret for saksbehandlingen er et engangsgebyr. I kapittel 4, 5, 6 og 7 vil eier av anlegg måtte betale årlig gebyr for kontroll/tilsyn. I kapittel 2, 3, 8 og 9 er gebyret for kontroll/tilsyn et engangsgebyr.
I § 1-4 er det fastsatt at gebyr for kontrolltiltak kan fastsettes som årlige gebyrer, selv om kontrolltiltak for det enkelte anlegg gjennomføres sjeldnere enn hvert år. Dette er i tråd med Miljødirektoratets kommentarer til forurensningsforskriften kapittel 11, som åpner for at gebyr for kontroll helt eller delvis kan dekkes ved at det fastsettes et årsgebyr[footnoteRef:1]. [1:  https://www.miljodirektoratet.no/regelverk/forskrifter/forurensningsforskriften/avlop-kommentarer/] 

For eksisterende anlegg som ikke tidligere har vært registrert hos kommunen, betales gebyr etter gjeldende sats på det tidspunktet kravet fremsettes, innenfor rammene av foreldelsesloven. Dette skal bidra til likebehandling mellom anleggseiere.
Gebyrplikt for årlige gebyrer opphører når kommunen mottar skriftlig dokumentasjon fra godkjent rørlegger på frakobling av vannforsyning, eller når krav om utslipps-/påslippstillatelse opphører, jf. § 1-5.
I § 1-8 åpner forskriften for at kommunen kan fakturere et tilleggsgebyr per mangelbrev når en søknad er mangelfull. Slik kan kommunen dekke merarbeidet med blant annet å innhente nødvendige opplysninger for å kunne behandle søknaden, samtidig som søker får et insentiv til å levere søknader av god kvalitet. Etter § 1-9 skal det betales 50 prosent av saksbehandlingsgebyret for saker som trekkes etter at komplett søknad er mottatt og saksbehandlingen er satt i gang, men før endelig vedtak.
For å beregne gebyrsatsene gjøres det et anslag over hva de samlede årlige kostnadene for gebyrområdet vil være, og hva én saksbehandlingstime koster når ledelse, varer og tjenester og fordelte administrasjonskostnader er regnet med. For hvert gebyr er det estimert hvor mange saksbehandlings- og/eller tilsynstimer kommunen i gjennomsnitt bruker. Beregningene danner grunnlaget for gebyrsatsene i det årlige gebyrregulativet.
Størrelsen på de årlige kontrollgebyrene avhenger blant annet av:
· Hvor mange anlegg som skal gebyrlegges
· Gjennomsnittlig tidsbruk per tilsyn
· Hvor mange anlegg det forventes avvik på
· Hvor mye ressurser kommunen ønsker å belaste gebyrområdet med
· Hvor ofte anleggene skal kontrolleres
Gebyrsatsene fastsettes årlig av kommunestyret i gebyrregulativet, jf. § 1-3. Satsene for 2027 er beregnet med utgangspunkt i budsjettforslaget for 2027, og legges frem for kommunestyret sammen med budsjettsaken.
Gebyr for saksbehandling og kontroll med opprydding i forurenset grunn ved bygge- og gravearbeider
Kapittel 2 i forskriften omhandler gebyr for saksbehandling og kontroll med opprydding i forurenset grunn ved bygge- og gravearbeid. Gebyret er et engangsgebyr for saksbehandling og kontroll ved søknad om godkjenning av tiltaksplan. Gebyret er likt for alle tiltaksplaner og belastes tiltakshaver.
Gebyr for saksbehandling og kontroll med lokal luftkvalitet
Kapittel 3 i forskriften omhandler gebyr for saksbehandling og kontroll med lokal luftkvalitet etter forurensningsforskriften kapittel 7. Gebyret er et engangsgebyr for saksbehandling og kontroll og belastes anleggseier.
Gebyr for saksbehandling og kontroll med utslipp av sanitært avløpsvann
Kapittel 4 i forskriften er knyttet til forurensningsforskriften kapittel 12, som gjelder utslipp av sanitært avløpsvann mindre enn 50 personekvivalenter (pe). Dette gjelder typisk slamavskillere, infiltrasjonsanlegg, minirenseanlegg mv. for eiendommer som ikke er koblet til kommunens avløpsnett.
Det er foreslått et saksbehandlingsgebyr for nye søknader om utslippstillatelse og et gebyr for søknad om endring av eksisterende utslippstillatelse. For søknader om utslippstillatelse skilles det mellom søknader inntil 15 pe og søknader som gjelder utslipp fra 15 og inntil 50 pe.
Kontrollgebyret er foreslått likt for alle anlegg og ilegges som et årlig gebyr. Gebyret skal finansiere kommunens løpende kontroll og oppfølging av anleggene, samt rapportering til statlig myndighet. Nedenfor listes opp noe av det kommunen må ta stilling til i forbindelse med et tilsyn av et avløpsanlegg:
· Gå gjennom dokumentasjon og registrering for det aktuelle anlegget
· Kontroll og oppfølging av tømmerapporter, servicerapporter og årsrapporter
· Vurdere tømmefrekvens og tilgjengelighet
· Eventuell prøvetaking av anleggsutslipp og inspeksjon av utslippspunkt
· Kontroll av eventuell forurensning
· Tilsynsrapport etter kontrollbesøk
· Oppfølging av avvik, eventuelt pålegg om tiltak
Gebyr for saksbehandling og kontroll med utslipp av kommunalt avløpsvann fra mindre tettbebyggelser
Kapittel 5 i forskriften er knyttet til forurensningsforskriften kapittel 13, som gjelder utslipp av kommunalt avløpsvann fra tettbebyggelser med samlet utslipp fra 50 pe og mindre enn 2 000 pe til ferskvann eller elvemunning, eller mindre enn 10 000 pe til sjø. Dette gjelder mindre kommunale renseanlegg, og kommunen er her forurensningsmyndighet for seg selv.
Det er foreslått et saksbehandlingsgebyr for søknad om utslippstillatelse og et eget gebyr for søknad om endring av utslippstillatelse. Kontrollgebyret er likt for alle anlegg og ilegges som et årlig gebyr per anlegg.
Gebyr for saksbehandling og kontroll med utslipp eller påslipp av oljeholdig avløpsvann
Kapittel 6 omhandler gebyr for saksbehandling og kontroll med utslipp eller påslipp av oljeholdig avløpsvann etter forurensningsforskriften kapittel 15. I sentral forskrift er det listet opp hvilke anlegg som omfattes, blant annet bensinstasjoner, vaskehaller og motorverksteder.
Gebyrene består av et engangsgebyr for saksbehandling av søknad om tillatelse til utslipp eller påslipp av oljeholdig avløpsvann og et årlig kontrollgebyr per anlegg. Det skal også betales et eget gebyr for søknad om endring av tillatelse som allerede er gitt. Årsgebyret belastes eier av det enkelte anlegg.
Gebyr for saksbehandling og kontroll med påslipp av fettholdig avløpsvann
Kapittel 7 omhandler gebyr for saksbehandling og kontroll med påslipp av fettholdig avløpsvann fra virksomhet etter forurensningsforskriften kapittel 15A. Næringsmiddelprodusenter, restauranter og lignende virksomheter med fettutskiller er typiske virksomheter som omfattes av denne bestemmelsen.
Gebyrene består av et engangsgebyr for saksbehandling av søknad om tillatelse til påslipp av fettholdig avløpsvann fra virksomhet og et årlig kontrollgebyr per fettutskiller. Det skal også betales et eget gebyr for søknad om endring av tillatelse som allerede er gitt. Årsgebyret for kontroll og tilsyn belastes eier av fettutskiller.
Gebyr for tilsyn med forbud mot fyring med mineralolje
Kapittel 8 omhandler gebyr for tilsyn etter forskrift om forbud mot bruk av mineralolje til oppvarming av bygninger og fossil gass til byggvarme. Det er forbudt å bruke mineralolje til oppvarming av bygninger, og fra 1. juli 2025 er det også forbudt å bruke fossil gass til byggvarme. Unntak kan bare gis av Norges vassdrags- og energidirektorat av hensyn til forsyningssikkerheten, eller av kommunen i enkelttilfeller når særlige grunner foreligger. Det er kommunens oppgave å føre tilsyn med at bestemmelsene i forskriften følges.
Det skal betales et engangsgebyr ved tilsyn. Engangsgebyret belastes eier.
Gebyr for tilsyn med besitter av næringsavfall
Kapittel 9 omhandler gebyr for tilsyn med besitter av næringsavfall etter forskrift om kommunens myndighet etter forurensningsloven § 6 bokstav a. Kommunen har myndighet til å føre tilsyn med at besitter av næringsavfall som ikke i art eller mengde skiller seg vesentlig fra husholdningsavfall, håndterer dette forsvarlig.
Det skal betales et engangsgebyr ved tilsyn. Engangsgebyret belastes eier.
Arbeidsgruppen
Forslag til gebyrforskrift for saksbehandling, kontroll og tilsyn etter forurensningsregelverket er utarbeidet av interne ressurser fra tjenesteområde Samfunn i Brønnøy kommune. Momentum by Visma har vært sparringspartner.
Målsettingen med arbeidet har vært å lage en forskrift som er rettferdig, tydelig og fleksibel.
Rettferdig: Gebyrene skal i størst mulig grad gjenspeile kostnadene knyttet til de ulike sakstypene og den enkelte tiltakshaver eller anleggseier.
Tydelig: Forskriften skal være lett å lese og håndheve, med klart og forståelig språk uten uklare eller vanskelige formuleringer.
Fleksibel: Forskriften viser til årlige kommunestyrevedtak for gebyrenes størrelse og utforming.
Brønnøy kommune ser frem til høringssvar.
